               ЕВРОПЕЙСКА КОМИСИЯ
            Брюксел, 27.7.2016
            COM(2016) 520 final
            Препоръка за
            РЕШЕНИЕ НА СЪВЕТА
            за отправяне на предизвестие към Португалия за предприемане на преценените за необходими мерки за намаляване на дефицита с цел преодоляване на положението на прекомерен дефицит
            {SWD(2016) 264 final}

               Препоръка за

               РЕШЕНИЕ НА СЪВЕТА

               за отправяне на предизвестие към Португалия за предприемане на преценените за необходими мерки за намаляване на дефицита с цел преодоляване на положението на прекомерен дефицит

               СЪВЕТЪТ НА ЕВРОПЕЙСКИЯ СЪЮЗ,

               като взе предвид Договора за функционирането на Европейския съюз, и по-специално член 126, параграф 9 от него,

               като взе предвид препоръката на Европейската комисия,

               като има предвид, че:

               (1)Съгласно член 126 от Договора за функционирането на Европейския съюз държавите членки трябва да избягват прекомерния държавен дефицит.

               (2)Пактът за стабилност и растеж се основава на целта за осигуряване на стабилни публични финанси като средство за укрепване на предпоставките за ценова стабилност и висок устойчив растеж, водещ до създаване на трудова заетост. Пактът за стабилност и растеж включва Регламент (ЕО) № 1467/97 на Съвета от 7 юли 1997 г. за ускоряване и изясняване на прилагането на процедурата при прекомерен дефицит
                  1
               , който беше приет, за да се насърчи своевременното коригиране на прекомерния дефицит по консолидирания държавен бюджет.

               (3)На 2 декември 2009 г. Съветът реши, в съответствие с член 104, параграф 6 от Договора за създаване на Европейската общност, че в Португалия е налице прекомерен дефицит, и в съответствие с член 104, параграф 7 от същия договор и член 3 от Регламент (ЕО) № 1467/97 на Съвета отправи препоръка за коригиране на този прекомерен дефицит най-късно до 2013 г. След като португалските органи поискаха финансова помощ от Европейския съюз, държавите членки, чиято валута е еврото, и Международния валутен фонд (МВФ), Съветът предостави финансова помощ на Португалия
                  2
               . Меморандумът за разбирателство относно специфичните условия на икономическата политика (Меморандум за разбирателство) между Комисията и португалските органи беше подписан на 17 май 2011 г. Оттогава Съветът отправи две нови препоръки към Португалия (на 9 октомври 2012 г. и 21 юни 2013 г.) въз основа на член 126, параграф 7 от Договора за функционирането на Европейския съюз, с което бе удължен срокът за коригиране на прекомерния дефицит съответно до 2014 и 2015 г. И в двете препоръки Съветът счете, че Португалия е предприела ефективни действия, но са настъпили неочаквани неблагоприятни икономически събития със значими отрицателни последици за държавните финанси
                  3
               .

               (4)Съгласно разпоредбите на член 126, параграф 8 от Договора, на 12 юли 2016 г. Съветът реши, че Португалия не е предприела ефективни действия в отговор на препоръката на Съвета от 21 юни 2013 г.

               (5)Ако актуалните данни, събрани на основание Регламент (ЕО) № 479/2009, показват, че прекомерният дефицит не е бил коригиран от участваща държава членка в срока, определен в отправена в съответствие с член 126, параграф 7 от Договора препоръка, Съветът трябва да вземе незабавно решение съгласно член 126, параграф 9 от Договора.

               (6)Прогнозата на Комисията от пролетта на 2016 г. предвижда умерено възстановяване на португалската икономика. През 2016 г. се очаква реалният БВП да нарасне с 1,5 %, със същия темп като през 2015 г., което ще се дължи предимно на наличието на вътрешно търсене при все още високи макроикономически дисбаланси. През 2016 г. се очаква частното потребление да загуби набраната инерция поради по-високите косвени данъци, както и леко възстановяване на инфлацията на цените на енергията. Силният скок при потреблението на трайни потребителски стоки през първата половина на 2015 г. не се очаква да се запази в средносрочен план, тъй като се очаква все още високите равнища на безработицата и на дълга да продължат да стимулират повишаването на спестяванията на домакинствата. Бизнес инвестициите вече се забавиха значително през втората половина на 2015 г. и не се очаква скоро да възобновят предишния си растеж въпреки относително високата степен на използване на капацитета. Очаква се общите инвестиции да се увеличат през 2017 г., подпомагани от структурните фондове на ЕС и от подобряването на условията за финансиране. Според прогнозите износът ще нарасне в съответствие с външното търсене, но при все това се очаква вносът да превиши износа. В резултат на това се очаква приносът на нетната търговия към растежа на БВП да остане леко отрицателен, макар и в значително по-малка степен в сравнение с 2015 г. Очаква се инфлацията според ХИПЦ да нарасне на 0,7 % през 2016 г., главно благодарение на по-високите косвени данъци. Докато неблагоприятните рискове за перспективата са се увеличили след публикуването на пролетната прогноза, данните за първото тримесечие на 2016 г. и предварителната информация за второто тримесечие като цяло потвърждават прогнозата за перспективата за останалата част от годината.

               (7)Според прогнозата на Комисията от пролетта на 2016 г. се очаква през 2016 г. бюджетният дефицит да намалее на 2,7 % от БВП. Бюджетът за 2016 г., който влезе в сила на 31 март 2016 г., е насочен към постигането на дефицит от 2,2 % от БВП, което бе потвърдено в Програмата за стабилност за 2016 г. Разликата между целта на правителството и прогнозата на Комисията се дължи на по-слабо оптимистичния макроикономически сценарий на Комисията, който води до по-ниски данъчни приходи и по-високи социални разходи, както и на по-консервативната оценка от страна на Комисията на резултатите от някои мерки за консолидация, по-специално що се отнася до планираните икономии в областта на междинното потребление и други текущи разходи. Според прогнозата на Комисията от пролетта на 2016 г. се очаква през 2017 г. бюджетният дефицит да намалее още — на 2,3 % от БВП. Планираното подобрение е до голяма степен свързано с подобряваща дефицита еднократна операция, свързана с очакваното събиране на средствата по банковата гаранция на Banco Privado Português (BPP) на стойност около ¼ % от БВП. След отчитане на това еднократно въздействие върху бюджета се очаква дефицитът да достигне 2,6 % от БВП през 2017 г. Въз основа на оценката на Комисията на резултатите от мерките, предвидени в бюджета за 2016 г. и в Програмата за стабилност за 2016 г., се очаква структурният дефицит да се влоши с ¼ % от БВП годишно през 2016 и 2017 г. според прогнозата на Комисията от пролетта на 2016 г.

               (8)Съотношението на брутния държавен дълг към БВП до голяма степен се стабилизира през периода 2013—2015 г., достигайки 129,2 % през 2013 г., 130,2 % през 2014 г. и 129,0 % през 2015 г. Като се вземат предвид значителните намаляващи дълга корекции наличности-потоци през 2016 г. и продължителните първични излишъци, според прогнозата на Комисията от пролетта на 2016 г. съотношението на дълга към БВП ще намалее на 126 % през 2016 г. и впоследствие на 124,5 % през 2017 г. Не изглежда Португалия да е изправена пред значителни рискове от фискална нестабилност в краткосрочен план, въпреки че не се изключва появата на краткосрочни предизвикателства (произтичащи от брутния и нетния държавен дълг, брутните потребности от финансиране, нетната международна инвестиционна позиция, както и равнището и промяната в дела на необслужваните заеми или общите капиталови нужди в банковата система). В средносрочен план обаче рисковете изглеждат значителни поради големия размер на дълга и високата чувствителност на съотношението на дълга към БВП към евентуални резки повишения на лихвените проценти и сътресения, свързани с отрицателен номинален растеж. В дългосрочен план, при условие че се запазят подходящи структурни първични салда, свързаните с устойчивостта рискове изглеждат ниски поради проведените в миналото пенсионни реформи
                  4
               .

               (9)В рамките на предприетите в бюджета за 2016 г. мерки на фискалната политика бюджетният дефицит ще бъде под 3 % от БВП през 2016 г. Прогнозата на Комисията от пролетта на 2016 г. обаче сочи, че предпазният марж срещу превишаването на референтната стойност по Договора е малък. В условията на голяма несигурност на икономическата и бюджетната конюнктура бюджетните цели, препоръчани за годината за извършване на корекцията, следва да се формулират така, че стойността им да бъде по-ниска от референтната стойност съгласно Договора, която е 3 % от БВП, с цел да се гарантира трайна корекция на прекомерния дефицит в определения срок.

               (10)В съответствие с член 5 от Регламент (ЕО) № 1467/97 в решението на Съвета за отправяне на предизвестие за предприемане на мерки за намаляване на дефицита в съответствие с член 126, параграф 9 на Договора Съветът изисква държавата членка да постигне годишни бюджетни цели, които на основата на прогнозата, залегнала в основата на предизвестието, са съобразени с минимално годишно подобрение от поне 0,5 % от БВП като референтна стойност, в своя циклично изгладен баланс, от който са изключени еднократните и временните мерки. Тъй като това решение на Съвета за отправяне на предизвестие е прието през втората половина на годината и като се вземат предвид настоящите оценки на Комисията от пролетната прогноза, запазването на структурното салдо би било обосновано за 2016 г., за да се осигури достатъчен предпазен марж за постигане на трайно коригиране на прекомерния дефицит.

               (11)Поради тази причина в контекста на една надеждна и трайна процедура за корекция Португалия трябва да постигне през 2016 г. бюджетен дефицит в размер на 2,5 % от БВП, който съответства на запазването на структурното салдо от 2015 г. Тези бюджетни цели са съобразени с необходимостта да се компенсират вторичните ефекти от фискалната консолидация върху публичните финанси чрез въздействието ѝ върху икономиката като цяло.

               (12)Целевият дефицит, залегнал в предложената процедура за корекция, не включва евентуалното пряко влияние върху бюджета на потенциални мерки в подкрепа на банките през втората половина на 2016 г. Това се дължи на факта, че е налице голяма несигурност по отношение на ефективното прилагане и статистическото отчитане на тези мерки, а оттам и тяхното евентуално въздействие върху дефицита и дълга. Всички възможни мерки за подкрепа на банковия сектор следва да бъдат насочени към ограничаване на въздействието върху бюджета до минимум, за да се гарантира устойчивост на дълга.

               (13)Смята се, че за постигането на бюджетните цели, залегнали в предложената процедура за корекция, са необходими допълнителни мерки за консолидация с очаквано въздействие в размер на 0,25 % от БВП през 2016 г. заради структурното влошаване, предвидено в прогнозата на Комисията от пролетта на 2016 г. По-специално Португалия трябва да изпълни заложените в бюджета за 2016 г. мерки и да приложи механизма за контрол на разходите при възлагането на поръчки за стоки и услуги, който понастоящем е подчертан в Програмата за стабилност за 2016 г. Тези икономии ще трябва да бъдат допълнени с други мерки от структурен характер, които биха могли да се фокусират върху приходната страна на бюджета с цел повишаване на приходите от косвени данъци чрез разширяване на данъчната основа и намаляване на данъчните разходи. Това би могло да бъде постигнато чрез адаптиране на все още широкото използване на намалени ставки на ДДС.

               (14)Освен това Португалия следва да засили структурните реформи с цел увеличаване на конкурентоспособността и дългосрочния устойчив растеж в съответствие с препоръките, които Съветът отправи към страната в рамките на Европейския семестър, и по-специално препоръките, свързани с коригирането на прекомерните ѝ макроикономически дисбаланси. По-конкретно необходими са допълнителни фискални и структурни мерки за постигането на по-голяма устойчивост на публичните финанси на Португалия. Навременното и строго прилагане на преразгледания Закон за бюджетната рамка и на Закона за контрол на поетите задължения, както и допълнителното подобряване на събираемостта на приходите и контрола на разходите могат значително да допринесат за постигането на добра фискална позиция и нейното запазване. Португалия следва да представи ясен график и да предприеме действия за пълното изчистване на просрочените задължения, да повиши ефикасността на системата на здравеопазването, да направи така, че пенсионната система да разчита в по-малка степен на бюджетни трансфери, както и да реализира бюджетни икономии при преструктурирането на държавни предприятия.

               (15)Съгласно член 126, параграф 9 от Договора Съветът може, като част от своето решение да отправи предизвестие съгласно този член, да поиска от съответната държава членка да представя доклади за усилието за структурна корекция в съответствие с конкретен график. Съгласно член 5, параграф 1а от Регламент (ЕО) № 1467/97 докладът на държавата членка следва да съдържа целите за държавните разходи и приходи и мерките на фискалната политика по отношение както на разходната, така и на приходната част на бюджета, както и информация относно предприетите действия в областта на политиката в отговор на конкретните решения на Съвета. За да се улесни следенето на спазването на сроковете за изпълнение на препоръките, съдържащи се в това предизвестие, и на срока за коригиране на прекомерния дефицит, от Португалия се изисква да представи такъв доклад преди 15 октомври 2016 г. заедно с проекта си на бюджетен план за 2017 г.

               (16)В същия срок Португалия следва да представи и програма за икономическо партньорство в съответствие с член 9, параграф 1 и член 17, параграф 2 от Регламент (ЕС) № 473/2013 на Европейския парламент и на Съвета от 21 май 2013 г. В програмата за икономическо партньорство следва да бъдат описани мерките на политиката и структурните реформи, които са необходими за ефективно и трайно коригиране на прекомерния дефицит — като доразвиване на националната програма за реформи и на Програмата за стабилност, и изцяло да се вземат предвид препоръките на Съвета във връзка с прилагането на интегрираните насоки за икономическите политики и политиките за заетостта.

               (17)Португалия следва да докладва също на Комисията и на Икономическия и финансов комитет съгласно член 10 от Регламент (ЕС) № 473/2013 в съответствие със спецификациите, определени в Делегиран регламент (ЕС) № 877/2013 на Комисията. Първият доклад следва да бъде представен до 15 януари 2017 г., а след това докладването следва да се прави на всеки три месеца.

               ПРИЕ НАСТОЯЩОТО РЕШЕНИЕ:

               Член 1

               1.Португалия трябва да прекрати съществуващото положение на прекомерен дефицит до 2016 г.

               2.През 2016 г. Португалия трябва да намали бюджетния дефицит на 2,5 % от БВП. Тази цел не включва въздействието на прекия ефект от евентуалната подкрепа за банките. Това подобрение на бюджетния дефицит съответства на структурно салдо без промяна спрямо 2015 г. въз основа на прогнозата на Комисията от пролетта на 2016 г. Португалия трябва да използва всички извънредни приходи за по-бързо намаляване на дефицита и дълга.

               3.В допълнение към икономиите, които вече са включени в прогнозата на Комисията от пролетта на 2016 г., Португалия трябва да приеме и изцяло да изпълни през 2016 г. мерки за консолидация, възлизащи на 0,25 % от БВП. По-специално Португалия трябва изцяло да изпълни мерките за консолидация, заложени в бюджета за 2016 г., в това число допълнителния контрол на разходите при възлагането на поръчки за стоки и услуги, подчертан в Програмата за стабилност. Португалия трябва да допълни тези икономии с допълнителни мерки от структурен характер, за да постигне препоръчаното структурно усилие.

               4.Португалия трябва да има готовност да приеме допълнителни мерки, в случай че рисковете за бюджетните планове се реализират. Мерките за фискална консолидация трябва да осигурят трайно подобрение на бюджетното салдо по начин, който благоприятства икономическия растеж.

               5.С цел постигане на трайно подобрение на публичните финанси Португалия трябва да прилага строго Закона за бюджетната рамка и Закона за контрол на поетите задължения, както и да подобри в още по-голяма степен събираемостта на приходите и контрола на разходите. Португалия трябва да представи ясен график и да предприеме действия за пълното изчистване на просрочените задължения, да повиши ефикасността на системата на здравеопазването, да направи така, че пенсионната система да разчита в по-малка степен на бюджетни трансфери, както и да реализира бюджетни икономии при преструктурирането на държавни предприятия.

               Член 2

               6.Съветът определя 15 октомври 2016 г. за краен срок, до който Поругалия трябва да предприеме ефективни действия и да представи на Съвета и Комисията доклад за действията, предприети в отговор на предизвестието на Съвета. Докладът трябва да включва целите за държавните разходи и приходи и дискреционните мерки по отношение както на разходната, така и на приходната част на бюджета, както и информация относно действията, предприети в съответствие с член 1, параграф 5.

               Член 3

               Адресат на настоящото решение е Португалската република.

               Съставено в Брюксел на  година.

                     За Съвета

                     Председател

                     (1)
                  ОВ L 209, 2.8.1997 г., стр. 6.

                     (2)
                  Решение за изпълнение 2011/344/ЕС на Съвета от 30 май 2011 г. за предоставяне на финансова помощ за Португалия от страна на Съюза (ОВ L 159, 17.6.2011 г., стр. 88).

                     (3)
                  Всички документи, свързани с процедурата при прекомерен дефицит за Португалия, са публикувани на следния уебсайт:

                     http://ec.europa.eu/economy_finance/economic_governance/sgp/deficit/countries/portugal_en.htm

                     (4)
                  Европейска комисия (2016 г.), Fiscal Sustainability Report 2015 (Доклад за фискалната устойчивост за 2015 г.), European Economy, Institutional Paper № 018.


               ЕВРОПЕЙСКА КОМИСИЯ
            Брюксел, 29.10.2015
            COM(2015) 547 final
            Препоръка за
            РЕШЕНИЕ НА СЪВЕТА
            за одобрение на подновяването на участието на Европейската общност за атомна енергия (Евратом) в Рамковото споразумение за международно сътрудничество в областта на научноизследователската и развойната дейност по ядрените енергийни системи от IV-то поколение

               ОБЯСНИТЕЛЕН МЕМОРАНДУМ

               1.КОНТЕКСТ НА ПРЕДЛОЖЕНИЕТО

               Международният форум за поколение ІV (GIF) представлява, както е заявено в Хартата на GIF, рамка за международно сътрудничество в областта на научноизследователската и развойната дейност (НИРД), създадена по инициатива на САЩ през 2001 г. Целта е да се обединят усилията за разработване на нови конструктивни решения на ядрени енергийни системи, които да осигурят надеждни доставки на енергия, като същевременно се отговори задоволително на изискванията за ядрена безопасност, намаляване до минимум на отпадъците и за неразпространение на ядрени оръжия, както и на опасенията на обществеността.

               Въз основа на решение C(2002)4287 на Комисията от 4 ноември 2002 г. Европейската общност за атомна енергия (наричана по-долу „Евратом“) се присъедини към GIF с подписването на 30 юли 2003 г. на „Хартата на Международния форум за поколение ІV“ (наричана по-долу „Хартата“). Хартата е подписана най-напред от първоначалните участници през 2001 г. Участието на Евратом в Хартата беше удължено вследствие на Решение C(2011)4504 на Комисията от 29 юни 2011 г. Във връзка с това първоначалният срок на участие от 10 години беше заменен с неограничен срок, освен ако участието бъде преустановено с единодушно съгласие. Всеки член (т.е. също така Евратом) може обаче да се оттегли от членство в GIF с 90-дневно писмено предизвестие. Хартата не съдържа никакви разпоредби за финансови операции или разпределяне на специални бюджетни средства между страните. Следователно тя попада в приложното поле на член 101, трета алинея от Договора за Евратом.

               С цел изпълнение на Хартата на GIF, участниците подписаха правно обвързващо Рамково споразумение за международно сътрудничество в областта на научноизследователската и развойната дейност по ядрените енергийни системи от IV-то поколение, в което се определят условията за сътрудничество и съответни договорености във връзка със системите и проектите.

               По силата на член 101, втора алинея от Договора за Евратом и Решение 14929/05 на Съвета, последвано от Решение C(2006) 7 на Комисията, Евратом се присъедини към Рамковото споразумение на 24 януари 2006 г., когато надлежно упълномощеният комисар подписа инструмента за присъединяване (който след това беше депозиран при Организацията за икономическо сътрудничество и развитие (ОИСР) в Париж на 10 февруари 2006 г.). За координатор на участието на Общността в GIF беше потвърден Съвместният изследователски център (СИЦ), който в това си качество представляваше Евратом като „изпълнител“ от нейно име в съответствие с член III, параграф 2 от Рамковото споразумение.

               Франция и Обединеното кралство вече бяха страни по Рамковото споразумение. С оглед да се осигури последователност, към Решение № 14929/05 на Съвета за одобрение на първоначалното присъединяване на Евратом към споразумението беше приложена следната декларация от Евратом:

               „Като става страна по настоящото рамково споразумение, Евратом участва пълноценно в сътрудничеството и всички обсъждания по силата на това споразумение и всякакви договорености за системи, по които е страна. Евратом и нейните държави членки, които са страни по Рамковото споразумение — понастоящем Франция и Обединеното кралство — ще хармонизират позициите си преди вземането на всяко важно решение в изпълнение на Рамковото споразумение и на съответните договорености за системи.“

               Рамковото споразумение влезе в сила на 28 февруари 2005 г. за срок на действие 10 години, който беше удължен на 26 февруари 2015 г., когато четири страни дадоха съгласието си за обвързване със съответно споразумение за удължаване на срока. Следователно е възможно Евратом и други страни, които не са били в състояние своевременно да завършат вътрешните си процедури за одобрение, да подновят участието си посредством по-късно подписване.

               2.ДЕЙНОСТИ НА ЕВРАТОМ ПО РАМКОВОТО СПОРАЗУМЕНИЕ

               През последното десетилетие GIF постигна значителен напредък в стабилна правна рамка за сътрудничество, изразяващ се например в разработването и изпълнението на съвместни проекти, основаващи се на значителни инвестиции от цял свят за НИРД, и проектирането и/или изграждането на демонстрационни прототипи — например натриевия реактор с бързи неутрони (SFR) на Франция и Русия и китайския свръхвисокотемпературен реактор (VHTR).

               През това време Евратом беше много активна по GIF и е единствената страна, участваща във всички шест реакторни системи (по договореностите за системите) и по всички три договорености по общи теми („Безопасност и сигурност“, „Икономика“ и „Борба срещу разпространението и физическа защита“). Представители на Евратом председателстват работата по три от шестте системи (воден реактор със свръхкритични параметри на водата, оловен реактор с бързи неутрони и реактор с бързи неутрони и газово охлаждане), като в рамките на всяка система има договорености във връзка с проектите, по които се извършва техническата работа. Евратом е представен в повечето договорености във връзка с проекти, като нейното участие произхожда както от преки, така и от непреки действия по програмата на Евратом за научни изследвания и обучение.

               Нужна е още много работа, за да станат системите от IV-то поколение реалност. През идното десетилетие дейността ще се съсредоточи върху:

               — продължаващата НИРД по системи от IV-то поколение;

               — разработването на усъвършенствани научноизследователски съоръжения;

               — включването на отрасъла в проектирането на системи от IV-то поколение; и

               — подготовката на квалифицирана работна сила за бъдещето.

               Поради това е целесъобразно Евратом да продължи да участва в Рамковото споразумение и да даде съгласието си за удължаването на неговия срок по специалния механизъм, предвиден за това в член XII, параграф 3.

               3.ПРАВНИ ЕЛЕМЕНТИ НА ПРЕДЛОЖЕНИЕТО

               Споразумението следва да бъде удължено на основание член 101, втора алинея от Договора за Евратом.

               През юни 2014 г., от името на депозитаря (ОИСР), техническият секретариат на GIF разпространи известие относно удължаването на срока на Рамковото споразумение, в която на страните по него бяха представени три варианта за удължаване:

               „1.
                     Специална процедура за удължаване: страните могат да се споразумеят да удължат срока на Рамковото споразумение по специалната процедура, която е определена в член XII, параграф 3 от него (вариант 1).

               2.
                     Изменение на споразумението: в случай че страните не могат да се споразумеят по вариант 1, те имат възможност да изменят Рамковото споразумение по процедурата, определена в член XII, параграф 4 (вариант 2).

               3.
                     Изтичане на срока и ново споразумение: и накрая, ако страните не могат да постигнат съгласие за удължаване или изменение, те могат да изчакат изтичането на срока на Рамковото споразумение и да сключат ново Рамково споразумение, което ще представлява нов международен договор (вариант 3).“

               Изпълнителят подкрепи вариант 1, тъй като той изглежда най-експедитивния начин за удължаването на срока на споразумението и страните изрично са предвидили специална процедура за това, различаваща се от процедурата за други изменения. На 14 октомври 2014 г. мисията на САЩ към ОИСР (депозитаря) представи на другите страни, включително на изпълнителя от името на Евратом (чрез ЕСВД), проект на споразумение за удължаване на срока на Рамковото споразумение за международно сътрудничество в областта на научноизследователската и развойната дейност по ядрените енергийни системи от IV-то поколение, което да бъде подписано по специалната процедура за удължаване.

               Първоначалното намерение беше Групата за политиката да приеме на срещата си на 17—18 декември 2014 г. (или чрез писмена процедура) решение за удължаване на срока на действие на Рамковото споразумение с 10 години, т.е. до 28 февруари 2025 г., в съответствие със специалната процедура за удължаване. С оглед обаче на процедурните изисквания на някои страни (включително Евратом), както и за да се запази разграничението между срещите на Групата за политиката на GIF, свиквани по Хартата на GIF, от една страна, и официалното междуправителствено рамково споразумение, от друга страна, Групата за политиката не обсъди на тази среща удължаването на срока.

               След срещата през декември 2014 г. вследствие на обмена на становища по процедурата за удължаване и проекта на споразумение за удължаване беше представено ново предложение за споразумение за удължаване, подкрепено от мнозинството представители на страните. Предложеното решение беше, че удължаването следва да влезе в сила, след като поне три страни дадат съгласието си за обвързване с него. Четири страни (Франция, Япония, Южна Корея и Съединените американски щати) посочиха, че са в състояние и са готови да дадат до 28 февруари 2015 г. своето съгласие да бъдат обвързани с това, като по този начин става възможно споразумението за удължаването да влезе в сила от тази дата.

               Другите страни бяха на мнение, че съгласно член XII, параграф 3 от действащото рамково споразумение подписването от всички страни до посочената дата (със или без условие за последващото му приемане) би изразило тяхното съгласие за удължаването. Изпълнителят от името на Евратом сигнализира, че не може да се съгласи с такъв начин за даване на съгласие. Другите страни приеха като достатъчно писмо от изпълнителя от името на Евратом до секретариата на депозитаря, изразяващо подкрепа за процедурата за удължаване, проведена от другите страни.

               Четири страни подписаха приложеното споразумение за удължаване на 26 февруари 2015 г. То може да бъде подписано от името на Евратом, веднага след като Съветът одобри подновяването.

               Комисията счита, че решението относно подновяването на Рамковото споразумение е важно и поради това хармонизира чрез своя изпълнителен орган позицията си с тази на Франция. (Обединеното кралство междувременно се оттегли като отделна страна по споразумението, но продължава, както други държави членки, да бъде страна в рамките на Евратом).

               Комисията счита, че предложеното подновяване на Рамковото споразумение е приемливо за Общността и поради това представя настоящата препоръка за решение на Съвета в съответствие с член 101, втора алинея от Договора за Евратом.

               За подновяването на споразумението се изисква одобрението на Съвета, тъй като споразумението ще продължи да определя ясни условия за сътрудничеството в областта на научните изследвания в рамките на GIF. Освен това периодът на подновяване обхваща повече от две програми на Евратом за научни изследвания и обучение, така че ще бъдат необходими най-малко две решения на Съвета за насочване на участието на Евратом в GIF в съответствие с регламентите на Съвета относно съществуващи и бъдещи програми на Евратом за научни изследвания и обучение.

               Участието на Евратом в GIF следва да остане в обхвата на регламентите на Съвета относно програмите на Евратом за научни изследвания и обучение. Както е заявено в Хартата на GIF, всеки член определя самостоятелно характера на своето участие в дейностите на GIF.

               В Регламент (Евратом) № 1314/2013 на Съвета относно програмата за научни изследвания и обучение на Европейската общност за атомна енергия (2014—2018 г.) в допълнение към Рамковата програма за научни изследвания и иновации „Хоризонт 2020“ изрично се предвижда изпълнителят да продължи дейността си по силата на Рамковото споразумение GIF. По „Дейности, необходими за постигането на заложените в програмата цели“ в приложение I към Регламента се заявява, във връзка с „Преки дейности на СИЦ“, че:

               „СИЦ, като изпълнител от името на Евратом в рамките на Международния форум за поколение IV (GIF), ще продължи да координира участието на Общността в GIF.“

               По „Международно сътрудничество с трети държави и международни организации“ в него се заявява във връзка с Евратом, че:

               „Международното сътрудничество в областта на ядрените научни изследвания и иновации, основано на общи цели и взаимно доверие, и занапред трябва да цели осигуряването на ясни и значими ползи за Съюза и за околната му среда. Като принос за постигането на конкретните цели, определени в член 3, Общността трябва да се стреми да укрепва научните и технически експертни познания на Съюза чрез международни споразумения за сътрудничество и да съдейства за достъп на ядрената промишленост на Съюза до нововъзникващите пазари. Дейностите в областта на международното сътрудничество ще бъдат подкрепяни в рамките на многостранни структури (като МААЕ, ОИСР, ITER, GIF)...“

               Поради това подновяването на Рамковото споразумение изглежда е счетено за целесъобразно в рамките на участието на Евратом в „Хоризонт 2020“.

               С оглед на гореизложеното, Комисията предлага Съветът да приеме, в приложение на член 101, втора алинея от Договора за Евратом, приложения проект за препоръка за Решение на Съвета за одобрение на подновяването на участието на Евратом в Рамковото споразумение GIF и да я упълномощи да подпише приложеното Споразумение за удължаване.

               4.ОТРАЖЕНИЕ ВЪРХУ БЮДЖЕТА [когато е необходимо]

               [не се прилага]

               5.НЕЗАДЪЛЖИТЕЛНИ ЕЛЕМЕНТИ [когато е необходимо]

               [не се прилага]

               Препоръка за

               РЕШЕНИЕ НА СЪВЕТА

               за одобрение на подновяването на участието на Европейската общност за атомна енергия (Евратом) в Рамковото споразумение за международно сътрудничество в областта на научноизследователската и развойната дейност по ядрените енергийни системи от IV-то поколение

               СЪВЕТЪТ НА ЕВРОПЕЙСКИЯ СЪЮЗ,

               като взе предвид Договора за създаване на Европейската общност за атомна енергия (Евратом), и по-специално член 101, втора алинея от него,

               като взе предвид препоръката на Европейската комисия,

               като има предвид, че:

               (1)Международният форум за поколение ІV (GIF) представлява рамка за международно сътрудничество в областта на научноизследователската и развойната дейност, създадена по инициатива на САЩ през 2001 г. Целта е да се обединят усилията за разработване на нови конструктивни решения на ядрени енергийни системи, които да осигурят надеждни доставки на енергия, като същевременно се отговори задоволително на изискванията за ядрена безопасност, намаляване до минимум на отпадъците и за неразпространение на ядрени оръжия, както и на опасенията на обществеността.

               (2)Подновяването на участието на Евратом в това рамково споразумение не зависи от никакви решения относно обхвата на участие в различните договорености по линия на GIF за системи и свързани с тях проекти. Евратом ще определя самостоятелно характера на своето участие (интелектуално и финансово) в дейностите на GIF.

               (3)На 30 юли 2003 г., въз основа на решение C(2002) 4287 на Комисията, Евратом се присъедини към GIF, като подписа неговата харта, подписана през 2001 г. от първоначалните участници. Вследствие на Решение C(2011) 4504 на Комисията първоначалният 10-годишен срок на участие в Хартата беше удължен за неопределен период, освен ако държавите — членки на ЕС, вземат с единодушно съгласие решение за оттегляне. Всеки член на GIF (включително Евратом) може да се оттегли с 90-дневно писмено предизвестие. Тъй като в Хартата не се предвиждат финансови операции или разпределяне на специални бюджетни средства между страните, тя попада в приложното поле на член 101, трета алинея от Договора за Евратом.

               (4)С цел изпълнение на Хартата на GIF, участниците подписаха правно обвързващо Рамково споразумение между членовете на Международния форум за поколение ІV за международно сътрудничество в областта на научноизследователската и развойната дейност по ядрените енергийни системи от IV-то поколение, в което се определят условията за сътрудничество и съответните договорености във връзка със системите и проектите.

               (5)Въз основа на Решение 14929/05 на Съвета от 20 декември 2005 г., последвано от решение C(2006) 7 на Комисията от 12 януари 2006 г., прието съгласно член 101, втора алинея от Договора за Евратом, Евратом също се присъедини към Рамковото споразумение на 24 януари 2006 г., след като надлежно упълномощеният комисар подписа инструмента за присъединяване (който след това беше депозиран при Организацията за икономическо сътрудничество и развитие в Париж на 10 февруари 2006 г.). За координатор на участието на Евратом в GIF беше потвърден Съвместният изследователски център, който в това си качество представляваше Евратом като „изпълнител“ от нейно име в съответствие с член III, параграф 2 от Рамковото споразумение.

               (6)Рамковото споразумение влезе в сила на 28 февруари 2005 г. за срок на действие 10 години, който беше удължен на 26 февруари 2015 г., когато четири страни дадоха съгласието си за обвързване със приложеното споразумение за удължаване на срока. Това е в съответствие със специалната процедура за удължаване, предвидена в самото рамково споразумение. Следователно е възможно Евратом и други страни, които не са били в състояние своевременно да завършат вътрешните си процедури за одобрение, да подновят участието си посредством по-късно подписване.

               (7)Поради това следва да бъде одобрено подновяването от Комисията, от името на Евратом, на Рамковото споразумение посредством подписване на споразумението за удължаване в съответствие със специалната процедура за удължаване,

               ПРИЕ НАСТОЯЩОТО РЕШЕНИЕ:

               Член единствен

               С настоящото се одобрява подновяването от Комисията, от името на Европейската общност за атомна енергия, на Рамковото споразумение за международно сътрудничество в областта на научноизследователската и развойната дейност по ядрените енергийни системи от IV-то поколение, посредством подписване на споразумението за удължаване. Текстът на споразумението за удължаване е приложен към настоящото решение.

               Съставено в Брюксел на  година.

                     За Съвета

                     Председател

    ---documentbreak---

               ЕВРОПЕЙСКА КОМИСИЯ
            Брюксел, 29.10.2015
            COM(2015) 547 final
            ПРИЛОЖЕНИЕ
            Споразумение за удължаване на срока на действие на Рамковото споразумение за международно сътрудничество в областта на научноизследователската и развойната дейност по ядрените енергийни системи от IV-то поколение
            към
            Препоръка за Решение на Съвета
            за одобрение на подновяването на участието на Европейската общност за атомна енергия (Евратом) в Рамковото споразумение за международно сътрудничество в областта на научноизследователската и развойната дейност по ядрените енергийни системи от IV-то поколение]

               ПРИЛОЖЕНИЕ

               Споразумение за удължаване на срока на действие на Рамковото споразумение за международно сътрудничество в областта на научноизследователската и развойната дейност по ядрените енергийни системи от IV-то поколение

               към

               Препоръка за Решение на Съвета

               за одобрение на подновяването на участието на Европейската общност за атомна енергия (Евратом) в Рамковото споразумение за международно сътрудничество в областта на научноизследователската и развойната дейност по ядрените енергийни системи от IV-то поколение
                  ]

               СПОРАЗУМЕНИЕ ЗА УДЪЛЖАВАНЕ НА СРОКА НА ДЕЙСТВИЕ НА РАМКОВОТО СПОРАЗУМЕНИЕ ЗА МЕЖДУНАРОДНО СЪТРУДНИЧЕСТВО В ОБЛАСТТА НА НАУЧНОИЗСЛЕДОВАТЕЛСКАТА И РАЗВОЙНАТА ДЕЙНОСТ ПО ЯДРЕНИТЕ ЕНЕРГИЙНИ СИСТЕМИ ОТ IV-ТО ПОКОЛЕНИЕ

               Правителството на Канада, Европейската общност за атомна енергия, правителството на Китайската народна република, правителството на Френската република, правителството на Япония, правителството на Република Корея, правителството на Руската федерация, правителството на Република Южна Африка, правителството на Конфедерация Швейцария и правителството на Съединените американски щати, всички които са страни по Рамковото споразумение за международно сътрудничество в областта на научноизследователската и развойната дейност по ядрените енергийни системи от IV-то поколение, подписано във Вашингтон на 28 февруари 2005 г. (наричано по-долу „Рамковото споразумение“), и наричани заедно „страните“:

               КАТО ОТЧИТАТ желанието си да продължат успешното и взаимноизгодно сътрудничество, провеждано по Рамковото споразумение до момента;

               КАТО ОТБЕЛЯЗВАТ актуализацията на пътната карта за технологиите за ядрени енергийни системи от IV-то поколение (януари 2014 г.);

               КАТО ПРИПОМНЯТ член XV от Рамковото споразумение, в който се заявява, че всяко сътрудничество, започнало по силата на Рамковото споразумение, но неприключено при изтичането на срока на действие или прекратяването на Рамковото споразумение, може да продължи до приключване съгласно разпоредбите на Рамковото споразумение; както и

               КАТО ДЕЙСТВАТ съгласно член XII, параграф 3 от Рамковото споразумение,

               се споразумяха за следното:

               Член I

               Удължаване на срока на действие на Рамковото споразумение

               При спазване на член XII, параграф 5 от Рамковото споразумение, Рамковото споразумение се удължава за период от десет (10) години, т.е. до 28 февруари 2025 г.

               Член II

               Подписване и влизане в сила

               1. Настоящото споразумение влиза в сила за тези страни, които са дали съгласието си да бъдат обвързани от него, в деня, когато три страни са изразили съгласието си да бъдат обвързани от него.

               2. Страните изразяват своето съгласие да бъдат обвързани или чрез подписване без условие за приемане, или чрез подписване с условие за приемане, последвано от депозиране на инструмент за приемане при депозитаря.

               3. За страна, изразила съгласие за обвързване след деня на влизане в сила на настоящото споразумение, настоящото споразумение влиза в сила по отношение на тази страна в деня на неговото подписване без условие за приемане или в деня на депозиране на нейния инструмент за приемане при депозитаря.

               4. Страните възнамеряват, в съответствие с член XV от Рамковото споразумение, да продължат съгласно разпоредбите на Рамковото споразумение сътрудничеството, което са започнали, но не са приключили до 28 февруари 2015 г., с онези страни по Рамковото споразумение, за които настоящото споразумение не е влязло в сила до 28 февруари 2015 г.

               Член IIІ

               Депозитар

               Оригиналът на настоящото споразумение се депозира при Генералния секретар на Организацията за икономическо сътрудничество и развитие.

               В ПОТВЪРЖДЕНИЕ ЗА КОЕТО, долуподписаните, надлежно оправомощени лица, подписаха настоящото споразумение.

               СЪСТАВЕНО в един оригинален екземпляр на английски и френски език, като всички текстове са еднакво автентични.

               ЗА ПРАВИТЕЛСТВОТО НА КАНАДА:

               Дата:

               ЗА ЕВРОПЕЙСКАТА ОБЩНОСТ ЗА АТОМНА ЕНЕРГИЯ

               Дата:

               ЗА ПРАВИТЕЛСТВОТО НА КИTАЙСКАТА НАРОДНА РЕПУБЛИКА

               Дата:

               ЗА ПРАВИТЕЛСТВОТО НА ФРЕНСКАТА РЕПУБЛИКА:

               Дата:

               ЗА ПРАВИТЕЛСТВОТО НА ЯПОНИЯ:

               Дата:

               ЗА ПРАВИТЕЛСТВОТО НА РЕПУБЛИКА КОРЕЯ:

               Дата:

               ЗА ПРАВИТЕЛСТВОТО НА РУСКАТА ФЕДЕРАЦИЯ:

               Дата:

               ЗА ПРАВИТЕЛСТВОТО НА РЕПУБЛИКА ЮЖНА АФРИКА:

               Дата:

               ЗА ПРАВИТЕЛСТВОТО НА КОНФЕДЕРАЦИЯ ШВЕЙЦАРИЯ:

               Дата:

               ЗА ПРАВИТЕЛСТВОТО НА СЪЕДИНЕНИТЕ АМЕРИКАНСКИ ЩАТИ:

               Дата:


               ЕВРОПЕЙСКА КОМИСИЯ
            Брюксел, 18.5.2016
            COM(2016) 296 final
            Препоръка за
            РЕШЕНИЕ НА СЪВЕТА
            за отмяна на Решение 2010/289/ЕС относно наличието на прекомерен дефицит в Словения

               Препоръка за

               РЕШЕНИЕ НА СЪВЕТА

               за отмяна на Решение 2010/289/ЕС относно наличието на прекомерен дефицит в Словения

               СЪВЕТЪТ НА ЕВРОПЕЙСКИЯ СЪЮЗ,

               като взе предвид Договора за функционирането на Европейския съюз, и по-специално член 126, параграф 12 от него,

               като взе предвид препоръката на Комисията,

               като има предвид, че:

               (1)На 2 декември 2009, въз основа на препоръка, отправена от Комисията, на 27 април 2009 г. Съветът реши чрез Решение 2010/289/ЕС
                  1
               , в съответствие с член 104, параграф 6 от Договора за създаване на Европейската общност, че в Словакия е налице прекомерен дефицит. Съветът отбеляза, че планираният дефицит по консолидирания държавен бюджет е бил 5,9 % от БВП през 2009 г., което надвишава референтната стойност от 3 % от БВП съгласно Договора. Прогнозата за брутния държавен дълг за 2009 г. бе той да бъде в размер на 34,2 % от БВП, т.е. значително под референтната стойност от 60 % от БВП по Договора.

               (2)На същата дата, в съответствие с член 126, параграф 7 от Договора и член 3, параграф 4 от Регламент (ЕО) №1467/97 на Съвета, и въз основа на препоръка на Комисията, Съветът отправи препоръка към Словения за преодоляване на прекомерния дефицит най-късно до края на 2013г. Препоръката на Съвета беше публично оповестена.

               (3)На 21 юни 2013 г. Съветът прецени, че Словения е предприела ефективни действия в съответствие с неговата препоръка от 2 декември 2009 г. съгласно член 126, параграф 7 от Договора, но че след приемането на първоначалната препоръка са настъпили неочаквани неблагоприятни икономически събития със значими отрицателни последици за държавните финанси. Поради това въз основа на препоръка, отправена от Комисията, Съветът реши, че са изпълнени предвидените в член 3, параграф 5 от Регламент (ЕО) № 1467/97 условия, и отправи нова препоръка към Словения съгласно член 126, параграф 7 от Договора с оглед преодоляване на прекомерния дефицит до края на 2015 г. Новата препоръка на Съвета беше публично оповестена.

               (4)На 5 март 2014 г., в съответствие с член 11, параграф 2 от Регламент (ЕС) № 473/2013, с оглед на рисковете за постигането на трайна корекция на прекомерния дефицит до 2015 г., Комисията отправи препоръка към Словения, с оглед предприемането на необходимите действия, за да се гарантира пълното спазване на препоръката на Съвета от 21 юни 2013 г., по-специално чрез постигане на фискална консолидация, препоръчана от Съвета.

               (5)В съответствие с член 4 от Протокола относно процедурата при прекомерен дефицит, приложен към Договорите, Комисията предоставя данните за изпълнението на процедурата. Като част от прилагането на този протокол, държавите членки трябва да предоставят данни за бюджетния дефицит и държавния дълг, както и за другите свързани с тях променливи два пъти годишно, а именно преди 1 април и преди 1 октомври, в съответствие с член 3 от Регламент (ЕО) № 479/2009 на Съвета
                  2
               .

               (6)Съветът следва да вземе решение за отмяна на решение за наличие на прекомерен дефицит въз основа на предоставените данни. Същевременно дадено решение за наличие на прекомерен дефицит следва да се отмени само ако прогнозите на Комисията сочат, че през прогнозния период дефицитът няма да превиши референтната стойност от 3 % от БВП
                  3
               .

               (7)След уведомлението, изпратено от Словения през април 2016 г., и въз основа на данните, предоставени от Комисията (Евростат) в съответствие с член 14 от Регламент (ЕО) № 479/2016, програмата за стабилност и прогнозата на Комисията от пролетта на 2016 г. се налагат следните заключения:

               –След като през 2013 г. отбеляза най-високата си стойност от 15,0 % от БВП, дефицитът по консолидирания държавен бюджет намаля през 2014 г. до 5,0 %, за да достигне 2,9 % от БВП през 2015 г. Намаляването на дефицита през 2015 г. се дължи главно на липсата на повторение на еднократните събития, които повлияха на дефицита през 2014 г. (1,1 % от БВП), както и значителното нарастване на текущите разходи (с 0,2 % от БВП), както и на нетните капиталови разходи (с 0,2 % от БВП), което се обяснява с по-високата степен на усвояване на средства от фондовете на ЕС.

               –Според програмата за стабилност за 2016—2019 г., представена от словенското правителство на 28 април 2016 г., през 2016 г. се планира дефицитът по консолидирания държавен бюджет да намалее до 2,2 % от БВП през 2016 г. и до 1,6 % от БВП през 2016 г. В прогнозата на Комисията от пролетта на 2016 г. се предвижда дефицитът да възлиза на 2,4 % от БВП през 2016 г. и 2,1 % от БВП през 2017 г. Следователно се очаква през прогнозния период дефицитът да се задържи под определената в Договора референтна стойност от 3 % от БВП.

               –През периода 2013 — 2015 г. структурното салдо, т.е. салдото по консолидирания държавен бюджет, коригирано спрямо фазата на икономическия цикъл, минус еднократните и другите временни мерки, се е влошило с 0,7 % от БВП.

               –Съотношението на дълга към БВП нарасна на 83,2 % от БВП през 2015 г., от 71 % от БВП през 2013 г. вследствие на корекции на разликата между изменението на държавния дълг и бюджетното салдо и еднократни разходи. В прогнозата на Комисията от пролетта на 2016 г. се предвижда брутният държавен дълг да достигне максимума си през 2015 г. и след това да спадне до 78 % от БВП през 2017 г., което се дължи на намаляване на паричните резерви.

               (8)От 2016 г., т.е. годината след корекцията на прекомерния дефицит, по отношение на Словения се прилага предпазната част на Пакта за стабилност и растеж и тя следва да напредва с подходящ темп към постигане на средносрочната бюджетна цел, включително като спазва целевия показател за разходите и съблюдава критерия за дълга по член 2, параграф 1а от Регламент (ЕО) №1467/97. В тази връзка изглежда, че съществува риск от известно отклонение от изискваната корекция от 0,6 % от БВП за постигане на средносрочната цел през 2016 г. През 2017 г. при непроменени политики изглежда, че съществува риск от значително отклонение от препоръчаната корекция от 0,6 % от БВП за постигане на средносрочната цел. От Словения се очаква да спази преходното правило за дълга през 2016 г. и в общи линии през 2017 г. Като цяло ще са необходими допълнителни мерки през 2016 г. и 2017 г.

               (9)Съгласно член 126, параграф 12 от Договора решенията на Съвета относно наличието на прекомерен дефицит се отменят, когато по мнение на Съвета прекомерният дефицит в съответната държава членка е бил коригиран.

               (10)Съветът счита, че прекомерният дефицит в Словения е бил коригиран, поради което Решение 2010/289/ЕС следва да бъде отменено,

               ПРИЕ НАСТОЯЩОТО РЕШЕНИЕ:

               Член 1

               Въз основа на цялостната оценка прекомерният дефицит в Словения се счита за коригиран.

               Член 2

               Решение 2010/289/ЕС се отменя.

               Член 3

               Адресат на настоящото решение е Република Словения.

               Съставено в Брюксел на […] година.

                     За Съвета

                     Председател

                     (1)
                  Решение 2010/289/ЕС на Съвета от 2 декември 2009 г. относно наличието на прекомерен дефицит в Словения (ОВ L 125, 21.5.2010 г., стр. 46).

                     (2)
                  Регламент (ЕО) № 479/2009 на Съвета от 25 май 2009 г. за прилагане на Протокола за процедурата при прекомерен дефицит, приложен към Договора за създаване на Европейската общност (ОВ L 145, 10.6.2009 г., стр. 1).

                     (3)
                  Съгласно Подробните указания за изпълнението на Пакта за стабилност и растеж и насоките относно формата и съдържанието на програмите за стабилност и за конвергенция.


               ЕВРОПЕЙСКА КОМИСИЯ
            Брюксел, 28.2.2012
            COM(2012) 67 final
            This document was downgraded/declassifiedDate : 25.08.2017By : K. VandenbergheAuthority : DG RTD
            Препоръка за
            РЕШЕНИЕ НА СЪВЕТА
            за упълномощаване за встъпване в преговори за споразумение за научно-техническо сътрудничество между Европейската общност за атомна енергия, от една страна, и Конфедерация Швейцария, от друга страна, за асоцииране на Конфедерация Швейцария към Рамковата програма за ядрени изследвания и обучение на Европейската общност за атомна енергия (Евратом) (2012—2013 г.)

               ОБЯСНИТЕЛЕН МЕМОРАНДУМ

               1.С писмо от 14 март 2011 г. Швейцария изрази своя интерес да бъде асоциирана към Рамковата програма за ядрени изследвания и обучение на Европейската общност за атомна енергия (2012—2013)
                  1
               .

               2.Конфедерация Швейцария (наричана по-долу тук Швейцария) е асоциирана към тематичната област на ядрения синтез в рамковите програми на Евратом от 1979 г., въз основа на Споразумението за сътрудничество в областта на управляемия термоядрен синтез и физиката на плазмата между Европейската общност за атомна енергия и Конфедерация Швейцария от 1978 г.
                  2

               3.На 8 януари 1986 г. Съветът и Комисията сключиха Рамково споразумение за научно-техническо сътрудничество между Европейската общност, Европейската общност за атомна енергия и Конфедерация Швейцария (наричано по-долу тук Рамковото споразумение)
                  3
               . Член 6 от Рамковото споразумение гласи, че научно-техническото сътрудничество следва да се провежда въз основа на подходящи споразумения.

               4.Швейцария бе асоциирана към Седмата рамкова програма за ядрени изследвания и обучение на Европейската общност за атомна енергия (Евратом) (2007—2011 г.)
                  4
                въз основа на споразумение за научно-техническо сътрудничество, подписано на 25 юни 2007 г. и влязло в сила на 1 януари 2007 г. Това споразумение бе сключено без да се накърнява договореното в Споразумението за сътрудничество в областта на управляемия термоядрен синтез и физиката на плазмата между Европейската общност и Конфедерация Швейцария от 1978 г.

               5.На 7 март 2011 г. Комисията направи предложение за пакет от законодателни документи относно Рамковата програма за ядрени изследвания и обучение на Европейската общност за атомна енергия (Евратом) (2012–2013 г.)
                  5
               .

               6.Във връзка с енергийните научно-изследователски дейности към Евратом бяха проведени проучвателни разговори за определяне на научно-изследователския потенциал и взаимния интерес за асоцииране на Швейцария към Рамковата научно-изследователска програма на Евратом (2012—2013 г.).

               7.В светлината на горепосоченото, Комисията препоръчва тя да бъде упълномощена от Съвета да проведе преговори с Конфедерация Швейцария, в съответствие с член 101, параграф 2 от Договора за Евратом, за сключването на споразумение за научно-техническо сътрудничество между Европейската общност за атомна енергия, от една страна, и Конфедерация Швейцария, от друга страна, за асоцииране на Конфедерация Швейцария към Рамковата програма за ядрени изследвания и обучение на Европейската общност за атомна енергия (Евратом) (2012—2013 г.).

               Препоръка за

               РЕШЕНИЕ НА СЪВЕТА

               за упълномощаване за встъпване в преговори за споразумение за научно-техническо сътрудничество между Европейската общност за атомна енергия, от една страна, и Конфедерация Швейцария, от друга страна, за асоцииране на Конфедерация Швейцария към Рамковата програма за ядрени изследвания и обучение на Европейската общност за атомна енергия (Евратом) (2012—2013 г.)

               СЪВЕТЪТ НА ЕВРОПЕЙСКИЯ СЪЮЗ,

               Като взе предвид Договора за създаване на Европейската общност за атомна енергия, и по-специално член 101, параграф втори от него;

               Като взе предвид Решението на Съвета от 19 декември 2011 г. относно Рамковата програма за ядрени изследвания и обучение на Европейската общност за атомна енергия (2012—2013 г.)
                  6
               ;

               Като взе предвид Решението на Съвета от 19 декември 2011 г. относно специфичната програма за непреки дейности в изпълнение на Рамковата програма за ядрени изследвания и обучение на Европейската общност за атомна енергия (2012—2013 г.)
                  7
               ;

               Като взе предвид Решението на Съвета от 19 декември 2011 г. относно специфичната програма за преки дейности на Съвместния изследователски център в изпълнение на Рамковата програма за ядрени изследвания и обучение на Европейската общност за атомна енергия (2012—2013 г.)
                  8
               ;

               Като взе предвид Решението на съвета от 19 декември 2011 г. за определяне на правилата за участие на предприятия, научноизследователски центрове и университети в непреките дейности по Рамковата програма на Европейската общност за атомна енергия, както и за разпространение на резултатите от научните изследвания (2012—2013 г.)
                  9
               ;

               като взе предвид препоръката на Комисията,

               КАТО ИМА ПРЕДВИД, ЧЕ:

               (1)Конфедерация Швейцария изрази своя интерес да бъде асоциирана към Рамковата програма за ядрени изследвания и обучение на Европейската общност за атомна енергия (2012—2013 г.);

               (2)В интерес на Общността е Конфедерация Швейцария да бъде асоциирана към Рамковата програма за ядрени изследвания и обучение на Европейската общност за атомна енергия (2012—2013 г.);

               ПРИЕ НАСТОЯЩОТО РЕШЕНИЕ:

               Член 1

               С настоящото Решение Комисията се упълномощава да проведе преговори за споразумение за научно-техническо сътрудничество между Европейската общност за атомна енергия, от една страна, и Конфедерация Швейцария, от друга страна, за асоцииране на Конфедерация Швейцария към Рамковата програма за ядрени изследвания и обучение на Европейската общност за атомна енергия (Евратом) (2012—2013 г.).

               Член 2

               Преговорите следва да се провеждат въз основа на указанията за преговори, формулирани в Приложението.

               Член 3

               Комисията следва да информира Съвета относно напредъка при преговорите.

               Член 4

               Адресат на настоящото Решение е Комисията.

               Съставено в Брюксел на […] година.

                     За Съвета

                     Председател

               ПРИЛОЖЕНИЕ

               УКАЗАНИЯ ЗА ПРЕГОВОРИ

               1. Споразумението за научно-техническо сътрудничество между Европейската общност за атомна енергия (наричана по-долу тук „Евратом“), от една страна, и Конфедерация Швейцария, от друга страна (наричано по-долу тук „Споразумението“), следва да даде възможност за асоцииране на Конфедерация Швейцария към цялата Рамкова програма на Евратом за ядрени изследвания и обучение (2012—2013)
                  10
               , без това да засяга условията в Споразумението от 1978 г. относно ядрения синтез.

               2. С оглед да се даде възможност на Конфедерация Швейцария възможно най-скоро да участва в цялата Рамкова програма на Евратом като асоциирана страна, Споразумението следва да включва с обратна сила временно прилагане в минал период, считано от 1 януари 2012 г. Споразумението следва да съдържа разпоредба относно възстановяването на разходи и да има правни последици за текущи проекти и дейности, започнати по време на периода на временно прилагане, в случай че не бъде сключено от една от страните.

               3. Условията в Споразумението по отношение на финансовите интереси на Евратом следва да бъдат изцяло в съответствие с разпоредбите за защита на финансовите интереси на ЕС, формулирани в Споразумението за научно-техническо сътрудничество между Европейската общност и Европейската общност за атомна енергия, от една страна, и Конфедерация Швейцария, от друга страна
                  11
               .

               4. Условията в Споразумението следва да бъдат в съгласие с Регламента на Съвета от 19 декември 2011 г. за определяне на правилата за участие на предприятия, научноизследователски центрове и университети в непреките дейности по Рамковата програма на Европейската общност за атомна енергия, както и за разпространение на резултатите от научните изследвания (2012—2013 г.)
                  12
               .

               5. Споразумението следва да осигурява адекватна защита на финансовите интереси на Евратом, включваща съобщаване на финансови данни, одити и административни обследвания на място за предотвратяване на измами, административно съдействие и възстановяване на парични средства. Доколкото това е възможно, в Споразумението следва също да бъде предвидено отстраняване на препятствия във връзка с данъчното облагане и плащането на обществени осигуровки, възникващи при трансграничното участие на учени в научно-изследователски проекти в рамките на Споразумението, по-специално на персонала на Съвместния изследователски център, за който са валидни разпоредбите за персонала на Европейския съюз.

                     (1)
                  OJ L …..

                     (2)
                  OВ L 242, 4.9.1978 г., стр. 2.

                     (3)
                  ОВ L 313, 22.11.1985 г., стр. 6.

                     (4)
                  Решение 2006/970/Евратом на Съвета, ОВ L 400, 30.12.2006 г., стp. 60

                     (5)
                  COM(2011) 71, COM(2011) 72, COM(2011) 73, COM(2011) 74

                     (6)
                  С референтен номер на Съвета 17503/11 — предстои да бъде публикувано в ОВ

                     (7)
                  С референтен номер на Съвета 17504/11 — предстои да бъде публикувано в ОВ

                     (8)
                  С референтен номер на Съвета 17505/11 — предстои да бъде публикувано в ОВ

                     (9)
                  С референтен номер на Съвета 17506/11 — предстои да бъде публикувано в ОВ

                     (10)
                  С референтен номер на Съвета 17503/11 — предстои да бъде публикувано в ОВ

                     (11)
                  OВ L 189, 20.7.2007 г., стр. 24—39

                     (12)
                  С референтен номер на Съвета 17506/11 — предстои да бъде публикувано в ОВ


title: Препоръка за решение на Съвета за отмяна на Решение 2005/182/EО за съществуването на прекомерен дефицит в Словакия

text:
   BG
BG    BG
 ---pagebreak---                  КОМИСИЯ НА ЕВРОПЕЙСКИТЕ ОБЩНОСТИ
                                              Брюксел, 7.5.2008
                                              SEC(2008) 572 окончателен
                                   Препоръка за
                             РЕШЕНИЕ НА СЪВЕТА
   за отмяна на Решение 2005/182/EО за съществуването на прекомерен дефицит в
                                    Словакия
                            (представена от Комисията)
BG                                                                            BG
 ---pagebreak---                                    ОБЯСНИТЕЛЕН МЕМОРАНДУМ
   1.       ОБЩА ИНФОРМАЦИЯ
   Член 104 от Договора постановява, че държавите-членки следва да избягват
   прекомерен дефицит и определя процедура за неговото установяване и коригиране.
   Процедурата при прекомерен дефицит (ППД) е допълнително уточнена в Регламент
   (EО) № 1467/97 на Съвета за „определяне и изясняване на прилагането на процедурата
   при прекомерен дефицит“1, който е част от Пакта за стабилност и растеж. Съгласно
   член 104, параграф 2 от Договора, Комисията трябва да следи за спазването на
   бюджетната дисциплина въз основа на следните два критерия: а) дали планираният или
   действителният държавен дефицит надвишава референтната стойност от 3 % от БВП
   (освен ако съотношението на дефицита е намаляло съществено и трайно и е достигнало
   равнище, близко до референтната стойност, или ако надвишаването на референтната
   стойност е налице само по изключение и временно, като съотношението остава близко
   до референтната стойност); и б) дали държавният дълг надвишава референтната
   стойност от 60 % от БВП (освен ако съотношението на дълга намалява в достатъчна
   степен, като се приближава със задоволителни темпове до референтната стойност).
   В съответствие с Протокола относно процедурата при прекомерен дефицит, приложен
   към Договора, Комисията предоставя данните за прилагането на ППД. Като част от
   прилагането на този Протокол, държавите-членки трябва да предоставят данни за
   бюджетния дефицит и държавния дълг, както и за други свързани с тях променливи,
   два пъти годишно, а именно преди 1 април и преди 1 октомври, в съответствие с член 4
   от Регламент (ЕО) № 3605/93 на Съвета2,3,4.
   1
          ОВ L 209, 2.8.1997, стр. 6. Регламент, последно изменен с Регламент (ЕО) № 1056/2005 (ОВ L
          174, 7.7.2005 г., стр. 5).
   2
          ОВ L 332, 31.12.1993 г., стр. 7. Регламент, последно изменен с Регламент (ЕО) № 2103/2005 (ОВ
          L 337, 22.12.2005 г., стр. 1).
   3
          За последната нотификация на Словакия, виж:
          http://epp.eurostat.ec.europa.eu/portal/page?_pageid=2373,58110711&_dad=portal&_schema=portal.
   4
          Словакия се възползва от преходен период за прилагането на решението на Евростат от 2 март
          2004 г. за класифициране на частно финансираните пенсионни схеми и в резултат на това до
          април 2006 г. предоставяше данни за дефицит и дълг, които не включваха нетните разходи за
          реформа на пенсионната система през 2005 г. (Информационен бюлетин на Евростат № 117/2004
          от 23 септември 2004 г. относно преходния период за прилагане на решението, публикувано в
          Информационен бюлетин на Евростат № 30/2004 от 2 март 2004 г.) Тъй като различните
          документи съгласно ППД, включително по–специално препоръката на Съвета съгласно член 104,
          параграф 7, напълно отчетоха последствията от решенията на Евростат от март 2004 г., всички
          цитирани в този документ данни за дефицит и дълг включват разходите за пенсионната реформа
          и са изцяло сравними.
BG                                                       2                                               BG
 ---pagebreak---    С приемането на 12 май 2004 г. на доклад по силата на член 104, параграф 3, Комисията
   инициира ППД за Словакия въз основа на общ бюджетен дефицит в размер на 3,6 % от
   БВП за финансовата 2003 година5. На 5 юли 2004 г., по препоръка на Комисията,
   Съветът реши, че в Словакия е налице прекомерен дефицит съгласно член 104,
   параграф 66. Същевременно и също въз основа на препоръка на Комисията Съветът
   отправи препоръки към Словакия съгласно член 104, параграф 7 с оглед прекратяване
   на състоянието на прекомерен държавен дефицит най-късно до 2007 г7.
   В своята препоръка съгласно член 104, параграф 7 Съветът препоръча на словашките
   власти да „предприемат действия в средносрочен план за постигане на своята цел за
   свеждане по убедителен и устойчив начин на бюджетния дефицит до ниво под 3 % от
   БВП най-късно до 2007 г., в съответствие с насоките за намаляване на дефицита,
   посочени в становището на Съвета от 5 юли 2004 г. относно представената през май
   2004 г. програма за сближаване“; да „приложат активно мерките, предвидени в
   програмата за сближаване от май 2004 г., и по-конкретно тези, свързани с
   предложените по-нататъшни реформи в системата на здравеопазването и по-
   нататъшното рационализиране на публичния сектор“; да „ускорят фискалните
   корекции, ако осъществените структурни реформи доведат до по-висок растеж, от
   предвидения в програмата за сближаване от май 2004 г., по-специално чрез използване
   на всички надвишаващи планираните в бюджета приходи основно за намаляване на
   дефицита“; да „предприемат ефективни действия до 5 ноември 2004 г. относно
   предвидените мерки за постигане до 2005 г. на набелязаната цел по отношение на
   дефицита “;
   Също така Съветът прикани словашките власти да „засилят задължителния характер на
   тригодишната бюджетна рамка, като въведат подробни средносрочни тавани на
   разходите, които да бъдат одобрени от парламента“.
   Таблица 1: Корекция, одобрена от Съвета на 5 юли 2004 г.
   % от БВП, ако не е посочено друго            2003          2004         2005          2006     2007
   Салдо на общия държавен бюджет                -3,6         -4,0          -3,9         -3,9     -3,0
   pro memoria: Ръст на реалния                   4,2          4,1           4,3          5,0      4,7
   БВП (в %)
   Източник: Препоръка на Съвета по член 104, параграф 7 и становище на Съвета относно програмата за
   сближаване от май 2004 г., приети и двете на 5 юли 2004 г.
   На 22 декември 2004 г., т.е. след изтичането на крайния срок за предприемане на
   действието, посочено в препоръката на Съвета, Комисията прие съобщение до Съвета,
   в което заключи, че предприетите дотогава действия от Словакия съответстват на
   препоръката на Съвета и че на този етап не са необходими по-нататъшни стъпки по
   ППД8. На срещата си на 18 януари 2005 г. Съветът изрази съгласие с тази оценка.
   5
          SЕC(2004) 577.
   6
          ОВ L 62, 9.3.2005 г., стр. 16.
   7
          За документи, свързани с ППД за Словакия, виж:
          http://ec.europa.eu/economy_finance/sg_pact_fiscal_policy/excessive_deficit9109_en.htm.
   8
          SЕC(2004) 1630.
BG                                                    3                                                BG
 ---pagebreak---    Съгласно член 104, параграф 12, решение на Съвета за наличието на прекомерен
   дефицит се отменя по препоръка на Комисията, когато Съветът прецени, че
   прекомерният дефицит в съответната държава-членка е бил коригиран.
   2.       ДИНАМИКА НА ДЕФИЦИТА ПРЕЗ ПОСЛЕДНИТЕ ГОДИНИ
   Наличните през май 2004 г. данни, когато Комисията започна ППД за Словакия,
   посочваха, че дефицитът за 2003 г. е бил 3,6% от БВП и се очакваше да остане над
   референтната стойност през следващите години. Въз основа на данните, предоставени
   от Комисията (Евростат) след докладването от страна на Словакия, направено преди
   април 2008 г9,. консолидираният държавен дефицит оставаше на равнище под 3 % от
   БВП за годините 2003—2005 в резултат на последвало преразглеждане на данните (в
   нотификацията от април 2007 г.) главно поради промяна в метода на начисляване на
   данъчните приходи. Основният дефицит нарасна до 3,6% от БВП през 2006 г. (главно
   поради значително увеличаване на държавните разходи от 1 % от БВП, презапасяването
   през 2005 г. с цигари в очакване на неизбежно повишаване на акцизите и повишени
   разходи за реформа на пенсионната система) преди да спадне до 2,2 % от БВП през
   2007 г.10.
   През 2005 г. беше стартирана реформа на пенсионната система, която има отражение
   върху вноските за социално осигуряване, като пренасочва 9 % от брутните
   възнаграждения към частно финансиран (втори) пенсионен стълб. В резултат на широк
   обществен интерес към този стълб и постепенно преминаване към него, се изчислява,
   че тези трансфери на приходи са нараснали от 0,8 % от БВП през 2005 г. на 1,2 % и на
   1,3 % от БВП съответно през 2006 г. и 2007 г.
   9
          Евростат Бюлетин № 54 от 18 април 2008 г.
   10
          Съотношенията на дефицита обикновено се ревизират в посока нагоре или надолу след
          публикуване на първите резултати в нотификацията от пролетта. За държавите-членки на ЕС
          като цяло, актуализираните данни обикновено се различават относително малко от
          първоначалните, като средно разликата се доближава до нулата. В случая със Словакия, предвид
          разликата между последните предоставени данни за дефицита през 2007 г. и референтната
          стойност на дефицита, е малко вероятно евентуална бъдеща ревизия в държавните отчети да
          повиши съотношението на дефицита за 2007 г. до ниво над 3 % от БВП. Фактът, че съществуват
          неразрешени проблеми с определяне на секторните граници на публичния сектор в Словакия
          (по-специално по отношение на подходящата секторна класификация на свързаните със
          здравеопазването звена, като болници и здравноосигурителни дружества, като част от
          държавното управление или частния сектор) не оказва значително влияние върху риска за
          бъдеща ревизия на дефицита в посока повишаване или намаляване. Въпреки че не съществуват
          подробни данни, има признаци, че финансовият баланс на звената, които следва да бъдат
          прекласифицирани в рамките на държавното управление и извън него, за да отговарят на
          правилата на Европейската система от национални и регионални сметки (ESA 95), е много
          малък. (Виж резултати на Евростат от проведените разговори по време на посещение в
          Словакия, на 10 и 11 март 2008 г.:
          http://epp.eurostat.ec.europa.eu/portal/page?_pageid=2373,47631456&_dad=portal&_schema=PORTA
          L, скоро на разположение.)
BG                                                       4                                             BG
 ---pagebreak---    Словакия се ангажира постепенно да увеличи данъците върху цигарите до достигане на
   изискваните от ЕС минимални равнища. В резултат на това, данъците бяха повишени
   през май 2004 г., януари 2006 г. и януари 2008 г. и се планира да бъдат увеличени
   отново през декември 2008 г. Всички повишения на данъците досега се предшестват от
   значително презапасяване с цигари на различните етапи от дистрибуторската верига.
   Това доведе до промяна в данъчните приходи, което имаше за резултат допълнителни
   данъчни приходи от 0,1 %, 0,3 % и 0,5 % от БВП съответно през 2003 г., 2005 г. и
   2007 г., последвани от еквивалентен спад в приходите през последвалите години. Нещо
   повече, Словакия има искове към няколко чужди страни. През 2003 г., 2005 г. и 2007 г.
   прекратяването на някои от тези искове доведе до повишаване на дефицита със
   съответно 0,4 %, 0,9 % и 0,1 % от БВП.
   Като се отчете по-добрият от очакванията дефицит през 2003 г., динамиката на
   основния дефицит беше в съответствие със сроковете за коригиране на прекаления
   дефицит, определени от Съвета в неговата препоръка съгласно член 104, параграф 7,
   въпреки че планът за консолидация се различаваше. По-специално през 2007 г.
   основният дефицит бе намален с почти 1½% от БВП до 2,2% от БВП. Фискалната
   консолидация бе благоприятно повлияна от бурен ръст на БВП, заетостта и приходите,
   което позволи съотношението разходи към БВП да намалее по-бързо отколкото
   съотношението приходи към БВП. Спадът в съотношението разходи към БВП от 40,2 %
   от БВП през 2003 г. на 36,9 % от БВП през 2007 г. беше също в резултат на политика за
   ограничаване и за реформи на разходите. Това включваше ограничения върху
   социалните обезщетения и обезщетенията за безработица, затягане на условията за
   ранно пенсиониране и постепенно увеличаване на възрастта за пенсиониране.
   Основаването на Национална пътна компания през 2005 г. позволи на правителството
   да финансира частично строежа на магистрали със заеми от частния сектор. Откъм
   приходната част, през 2004 г. беше проведена всеобхватна данъчна реформа, която
   измести тежестта на данъчното облагане от приходите към потреблението. Данъчната
   реформа, успоредно с реформата в пенсионната система през 2005 г., доведе до спад в
   съотношението приходи към БВП от 37,4 % от БВП през 2003 г. на 34,7 % от БВП през
   2007 г.
   Дефицитът през 2007 г. беше под официалната прогноза от 2,9 % от БВП, заложена в
   актуализираната през декември 2006 г. програма за сближаване. Преизпълнението беше
   главно провокирано от по-високия от прогнозирания ръст на БВП и на заетостта, по-
   ниското от заложеното в бюджета съфинансиране по фондове на ЕС и по-голямото от
   очакваното презапасяване с цигари в края на 2007 г., в резултат на повишаване на
   акцизите върху тютюневите изделия през 2008 г., което доведе до допълнителни
   приходи от ½ % от БВП, в сравнение със заложените в програмата ¼ % от БВП.
BG                                           5                                           BG
 ---pagebreak---    Въпреки това, ползите от циклични движения в посока повишаване и растеж не бяха
   напълно използвани за целите на фискална консолидация. Затова структурният
   дефицит (т.е. дефицитът, коригиран с отчитане на циклични ефекти, без еднократните и
   други временни мерки) се влоши от 1½ % от БВП през 2003 г. до около 3 % от БВП
   през 2006 г., преди да се подобри до около 2½ % от БВП през 2007 г.. Създаването
   обаче на втория частно финансиран пенсионен стълб през 2003 г. доведе до влошаване
   на структурния дефицит11.
   3.      ПРОГНОЗИ ЗА ДЕФИЦИТА ПРЕЗ 2008 Г. И СЛЕД ТОВА
   Според прогнозата на службите на Комисията от пролетта на 2008 г., основният
   дефицит се очаква още да намалее до 2,0 % от БВП през 2008 г., преди да се покачи до
   2,3 % от БВП през 2009 г. (като се допуска, че няма промяна в политиката) на фона на
   отчетливо забавяне на все още високия ръст на БВП и забавяне на ръста на трудовата
   заетост. Залегналите в бюджета за 2008 г. мерки за увеличаване на приходите като
   разширяване на данъчната основа за корпоративно облагане и облагането на доходите
   на физически лица, както и повишаване на максималните граници за социално
   осигурителни вноски се очаква да генерират допълнителни приходи от около ¼ % от
   БВП през 2008 г. Спадът в приходите в резултат от презапасяването с цигари през
   2007 г. най-вероятно ще бе балансиран от допълнително запасяване с цигари,
   мотивирано от планираното по-малко увеличение на акцизите през 2008 г. Нещо
   повече, временно отваряне през първата половина на 2008 г. на втория пенсионен
   стълб, което ще позволи на настоящи участници да напуснат и нови да се присъединят,
   следва да доведе до еднократен приход от 0,1 % от БВП, тъй като натрупаните през
   предходната година спестявани във втория стълб ще бъдат прехвърлени в стълба за
   държавно обществено пенсионно осигуряване, ако участниците решат да напуснат
   предишния стълб. Откъм разходната част субсидиите в селското стопанство се очаква
   да продължат съществено да нарастват. Основната причина за заложеното в прогнозата
   от пролетта влошаване през 2009 г. е вероятно намаляване на приходите с около ½ % от
   БВП, в резултат на вече споменатото очакване за допълнително презапасяване с цигари
   в съществени размери през 2008 г.
   Докато прогнозата за 2008 г. отговаря на последната официална прогноза за 2 % от
   БВП (направена от Министерство на финансите през февруари 2008 г. в отговор на
   становището на Съвета от февруари 2008 г. относно актуализацията през ноември
   2007 г. на програмата за сближаване), прогнозата за 2009 г. значително превишава
   последната национална прогноза за 1,7 % от БВП (направена през април 2008 г. в
   общия преглед на новия проектобюджет), която все още не е подплатена с конкретни
   мерки.
   11
          В съответствие с член 2 , параграф 7 от Регламент (ЕО) № 1467/97, всяко решение за отмяна на
          решение за наличието на прекомерен дефицит следва да отчете нетния разход, свързан с
          реформа в пенсионната система, произтичащ от въвеждането на многостълбова система, която
          включва задължителен, изцяло финансиран стълб, ако дефицитът е намалял значително и с
          постоянни темпове и е достигнал равнище, което се доближава до референтната стойност. След
          като консолидирания държавен дълг през 2007 г. е бил под референтната стойност от 3 %, този
          член не се прилага.
BG                                                  6                                                  BG
 ---pagebreak---    Между 2007 г. и 2008 г. се очаква структурният дефицит да се влоши от около 2½ % до
   около 2¾ % от БВП, което е в противоречие с Пакта за стабилност и растеж, който
   посочва, че за държавите–членки в еврозоната и МОК II годишното подобрение на
   структурното салдо трябва да бъде 0,5 % от БВП като ориентировъчна стойност и че
   корекцията трябва да бъде по-голяма при благоприятна икономическа конюнктура.
   През 2009 г., като се допуска, че няма промяна в политиката, структурният дефицит се
   очаква да се влоши още и да достигне 3 % от БВП, главно в резултат на намаляване на
   приходите поради презапасяването с цигари.
   Съгласно становището на Съвета от февруари 2008 г.12 относно актуализацията от
   ноември 2007 г. на програмата за сближаване, бюджетната позиция изглежда
   недостатъчна, за да осигури постигане до края на програмния период (2010 г.) на
   средносрочната цел (СЦ) за Словакия, а именно структурен дефицит под 1 % от БВП,
   както е предвидено в програмата. Също така, Съветът заключи, че очакваната промяна
   в структурното салдо през 2008 г. не е в съответствие с Пакта и следва да бъде по-
   амбициозна.
   4.      ДИНАМИКА НА ДЪЛГА И ПРОГНОЗИ
   Съотношението на дълга постепенно намаля от 42,4 % от БВП през 2003 г. на 29,4 %
   през 2007 г., т.е. то е значително под референтната стойност от 60 % от БВП, главно
   благодарение на приходите от приватизация. Съгласно прогнозата на службите на
   Комисията от пролетта на 2008 г., брутният публичен дълг се очаква като цяло да
   остане стабилен за прогнозирания период (при положение, че няма промяна в
   политиката).
   5.      ЗАКЛЮЧЕНИЯ
   Наличните през май 2004 г. данни показаха, че дефицитът за 2003 г. е бил 3,6% от БВП
   и се очакваше да остане над референтната стойност през следващите години. Съгласно
   последните данни общият държавен дефицит остава под 3 % от БВП за 2003—2005
   година, преди да нарасне на 3,6 % от БВП през 2006 г., основно поради значително
   увеличаване на държавните разходи. През 2007 г. основният дефицит спадна до 2,2 %
   от БВП. Структурното салдо, т.е коригирано за ефектите на икономически цикъл,
   минус еднократните и временни мерки, се влоши през 2006 г. с около с 2 % от БВП, но
   се подобри отново с около ½ % от БВП през 2007 г. Според прогнозите на службите на
   Комисията от пролетта на 2008 г., основният дефицит се очаква да се доближи до 2,0 %
   от БВП през 2008 г. и, ако няма промяна на политиката, ще достигне равнище от 2,3 %
   от БВП през 2009 г. Това показва, че дефицитът е бил сведен под тавана от 3 % от БВП
   по убедителен и устойчив начин.
   Общият държавен дълг се понижи от 42,4% от БВП през 2003 г. до 29,4% през 2007 г.,
   което е значително под референтната стойност от 60 % от БВП. Според прогнозата на
   службите на Комисията от пролетта на 2008 г., съотношението на дълга се очаква като
   цяло да остане стабилно за прогнозирания период (при положение, че няма промяна в
   политиката).
   12
          ОВ C 49, 22.2.2008 г., стр. 44.
BG                                           7                                          BG
 ---pagebreak---    Предвид цялостната оценка следва, че ситуацията на прекомерен дефицит в Словакия е
   коригирана. Следователно Комисията препоръчва на Съвета да отмени решението си за
   съществуване на прекомерен дефицит в Словакия.
BG                                          8                                         BG
 ---pagebreak---    Таблица 2: Развитие на бюджета, 2003—2009 г.
                                             2003 2004 2005 2006 2007            2008             2009
                                                    -{}-                           дефици         (3) дефици
                                                                           COM              СОM
   % от БВП, ако не е посочено друго                                                  т (2)             т (2)
                                                                                -2,3               -1,8
   Салдо на общия държавен бюджет            -2,7  -2,4   -2,8  -3,6 -2,2   -2,0             -2,3
                                                                                (-2,0)             (-1,7)
   - Общо приходи                            37,4 35,4 35,3 33,5 34,7       34,3     33,0    33,8       31,8
   - Общо разходи                            40,2 37,8 38,1 37,2 36,9       36,3     35,3    36,1       33,7
                разходи за плащания по 2,5          2,2
     От които:                                                                                1,4        1,5
                лихви                                     1,7   1,5  1,4     1,4      1,4
                -бруто капиталообразуване 2,6       2,4   2,1   2,2  1,9     1,9      1,8     1,9        1,4
   Разходи за пенсионната реформа             0,0   0,0   0,8   1,2  1,3     1,3      1,3     1,3        1,3
   Презапасяване      с   цигари     (нетен        -0,1 0,3                         няма               няма
                                                                                -0,4
   резултат)                                  0,1               -0,3 0,5    -0,1 данни                 данни
   Първично салдо                            -0,2 -0,2 -1,1 -2,2 -0,8       -0,6     -0,9    -1,0       -0,3
   Еднократни и временни мерки               -0,4 0,0 -0,9 0,0 -0,1          0,1      0,1     0,0        0,0
   Структурно салдо(1)                       -1,4 -1,4 -1,0 -3,1 -2,6       -2,8     -3,1    -3,1       -2,4
   Структурно първично салдо(1)               1,1   0,8   0,8 -1,7 -1,2     -1,5     -1,7    -1,7       -0,9
   Брутен държавен дълг                      42,4 41,4 34,2 30,4 29,4 29,2           30,8    29,7       30,5
   Pm      Ръст на реалния БВП (в %)          4,8   5,2   6,6   8,5 10,4     7,0      6,8     6,2        5,8
   Pm      Разлика между действителния и           -3,4 -3,2
                                                                                2,5        2,1
   потенциалния БВП                          -3,2               -1,6 1,9     2,7      2,3
   (1)
            Салдо, коригирано за цикличните промени минус еднократните и временни мерки.
   (2)
            Салдо, коригирано за цикличните промени и структурни салда, както и разлика в резултата
            съгласно програмата, както е изчислена от службите на Комисията въз основа на информацията в
            програмата.
   (3)
            При придържане към настоящата политика.
   Източници:      Прогноза на службите на Комисията от пролетта на 2008 г. (COM) и актуализирана
            програма за сближаване от ноември 2007 г (СР). (В скоби са посочени последните национални
            прогнози, направени през февруари и април 2008 г.)
BG                                                   9                                                        BG
 ---pagebreak---                                                Препоръка за
                                          РЕШЕНИЕ НА СЪВЕТА
      за отмяна на Решение 2005/182/EО за съществуването на прекомерен дефицит в
                                                Словакия
   СЪВЕТЪТ НА ЕВРОПЕЙСКИЯ СЪЮЗ,
   като взе предвид Договора за създаване на Европейската общност и по-специално член
   104, параграф 12 от него,
   като взе предвид препоръката на Комисията,
   като има предвид, че:
   (1)     С Решение на Съвета 2005/182/ЕС13, вследствие на препоръка от Комисията, в
           съответствие с член 104, параграф 6 от Договора, бе решено, че в Словакия
           съществува прекомерен дефицит. Съветът отбеляза, че общият държавен
           дефицит е 3,6 % от БВП през 2003 г., което надвишава референтната стойност от
           3 % от БВП, съгласно Договора.
   (2)     На 5 юли 2004 г., в съответствие с член 104, параграф 7 от Договора и член 3,
           параграф 4 от Регламент (ЕО) № 1467/97 на Съвета от 7 юли 1997 г. за
           определяне и изясняване на прилагането на процедурата при прекомерен
           дефицит14, Съветът отправи препоръка към Словакия с оглед прекратяване на
           състоянието на прекомерен държавен дефицит най-късно до 2007 г. Препоръката
           беше публично оповестена.
   (3)     Съгласно член 104, параграф 12 от Договора, решение на Съвета за наличието на
           прекомерен дефицит следва да се отмени, когато по мнението на Съвета
           прекомерният дефицит на съответната държава-членка е бил коригиран.
   13
           ОВ L 62, 9.3.2005 г., стр. 16.
   14
           ОВ L 209, 2.8.1997 г., стр. 6. Регламент, изменен с Регламент (ЕО) № 1056/2005 (ОВ L 174,
           7.7.2005 г., стр. 5).
BG                                                   10                                              BG
 ---pagebreak---    (4) В съответствие с Протокола относно процедурата при прекомерен дефицит,
       приложен към Договора, Комисията предоставя данни за изпълнението на
       процедурата. Като част от прилагането на този протокол, държавите-членки
       трябва да предоставят данни за държавния дефицит и дълг, както и за други
       свързани с тях променливи два пъти годишно, а именно преди 1 април и преди 1
       октомври, в съответствие с член 4 от Регламент (ЕО) 3605/93 от 22 ноември
       1993 г. на Съвета за прилагане на Протокола относно процедурата при
       прекомерен дефицит, приложен към Договора за създаване на Европейската
       общност15.
   (5) Въз основа на данните, предоставени от Комисията (Евростат) в съответствие с
       член 8ж, параграф 1 от Регламент (ЕО) № 3605/93, след направената от Словакия
       преди 1 април 2008 г. нотификация, и въз основа на прогнозата на службите на
       Комисията от пролетта на 2008 г., се налагат следните заключения:
        –      в резултат на ревизиране на данните след решението на Съвета от 2004 г.
               за съществуване на прекомерен дефицит, общият държавен дефицит
               остана на равнище под 3 % от БВП през 2003—2005 година. След
               нарастване на дефицита до 3,6 % от БВП през 2006 г., той беше намален
               до 2,2 % от БВП през 2007 г., което е под референтната стойност от 3 %
               от БВП. За сравнение, официалната прогноза за дефицита, заложена в
               актуализираната през декември 2006 г програма за сближаване, беше
               2,9 % от БВП,
        –      фискалната консолидация беше благоприятно повлияна от бурен ръст на
               БВП, заетостта и приходите, което позволи съотношението разходи към
               БВП да намалее с по-бързи темпове отколкото съотношението приходи
               към БВП. Спадът в съотношението разходи към БВП беше също в
               резултат на политика за ограничаване и за реформи на разходите, като
               например значително ограничаване на социалните обезщетения. Въпреки
               това, ползите от цикличните движения в посока повишаване и растеж не
               бяха напълно използвани за целите на фискална консолидация. Затова
               според оценките структурният дефицит (т.е. дефицитът, коригиран за
               циклични промени, без еднократните и други временни мерки) се е
               влошил от 1½ % от БВП през 2003 г. до около 3 % от БВП през 2006 г.,
               преди да се подобри до около 2½% от БВП през 2007. Част от
               влошаването на структурния дефицит обаче може да се обясни с
               въвеждането през 2005 г. на втория частно финансиран пенсионен стълб,
               като се изчислява, че преводите към този стълб са нараснали от 0,8 % от
               БВП през 2005 г. на 1,2 % и на 1,3 % от БВП през съответно 2006 г. и
               2007 г. Също увеличаването на данъците върху цигарите, предшествано
               от значително презапасяване с цигари на различните етапи от
               дистрибуторската верига, доведе до съществена промяна в данъчните
               приходи, което имаше за резултат допълнителни данъчни приходи за
               2003 г., 2005 г. и 2007 г., последвани от еквивалентен спад в приходите
               през последвалите години.
   15
       ОВ L 332, 31.12.1993 г., стр. 7. Регламент, последно изменен с Регламент (ЕО) № 2103/2005 (ОВ
       L 337, 22.12.2005 г., стр. 1).
BG                                                 11                                                BG
 ---pagebreak---            –    за 2008 г. прогнозата на службите на Комисията от пролетта на 2008 г.
                предвижда основният дефицит допълнително да бъде намален до 2,0 % от
                БВП, най-вече в резултат на очаквания за продължаващ висок ръст и
                известни мерки за повишаване на приходите, като разширяване на
                данъчната основа за корпоративно облагане и облагане на доходите на
                физически лица и повишаване на максималната горна граница за
                социално осигурителни вноски. Тези мерки са в съответствие със
                заложената през февруари 2008 г. официална прогноза за дефицит от
                2,0 % от БВП. За 2009 г., при условие че политиката не се промени, в
                пролетната прогноза се предвижда увеличаване на дефицита до 2,3 % от
                БВП. Това показва, че дефицитът е бил сведен под тавана от 3 % от БВП
                по убедителен и устойчив начин. През 2008 г. се очаква структурното
                салдо да се влоши с близо ¼ процентни точки от БВП, и, ако няма
                промяна в политиката, с ¼ процентни пункта през 2009 г. Това трябва да
                се разглежда на фона на необходимостта от постигане на средносрочната
                цел (СЦ) за бюджетната позиция, която за Словакия е структурен
                дефицит под 1 % от БВП.
           –    държавният дълг остава значително под референтната стойност от 60 %
                от БВП. Той намаля от 42,4 % от БВП през 2003 г. на 29,4 % през 2007 г.
                Съгласно прогнозата от пролетта на 2008 г., съотношението на дълга се
                очаква като цяло да остане стабилно за прогнозирания период (при
                положение, че няма промяна в политиката).
   (6)   По мнението на Съвета, прекомерният дефицит в Словакия е бил коригиран и
         следователно Решение 2005/182/EО следва да бъде отменено.
   ПРИЕ НАСТОЯЩОТО РЕШЕНИЕ:
                                          Член 1
   Предвид цялостната оценка следва, че ситуацията на прекомерен дефицит в Словакия е
   коригирана.
                                          Член 2
   С настоящото се отменя Решение 2005/182/EО.
                                          Член 3
   Адресат на настоящото решение е Словашката република.
   Съставено в Брюксел,
                                          За Съвета
                                          Председател
BG                                          12                                          BG